સુપ્રસિધ્ધ યાત્રાધામ ડાકોરમાં જન્માષ્ટમીના દિવસે કૃષ્ણ જન્મની દબદબાભેર ઉજવણી કરવામાં આવી હતી. લાખો ભક્તોએ મંદિરના ઘુમ્મટમાં ભગવાનના જન્મ સમયે રાત્રિના બારના ટકોરે નંદ ઘેર આનંદ ભયો જય કનૈયા લાલકી ના જયઘોષ સાથે સમગ્ર ડાકોરને ગજવી નાખ્યું છે.દુનિયાભરમાં ભગવાન શ્રી કૃષ્ણના જન્મ દિવસની ભારે ધામધુમથી ઉજવણીઓ કરવામાં આવે છે,ત્યારે જગવિખ્યાત યાત્રાધામ ડાકોર ખાતે ભગવાન શ્રી રણછોડરાયના મંદિરમાં પણ કૃષ્ણ જન્મોત્સવની ઉજવણી ભારે ધામધુમથી કરવામાં આવી હતી. યાત્રાધામ ડાકોરમાં જન્માષ્ટમીની રાત્રે ભગવાન રણછોડજીને પંચામૃત સ્નાન સાથે અભ્યંગ સ્નાન કરાવીને ભગવાનનો જન્મ કરાવવામાં આવે છે. ડાકોર ઉપરાંત અમદાવાદ, વડોદરા, સુરત, સાબરકાંઠા, પંચમહાલ, મહેસાણા, આણંદ, નડિયાદ, મુંબઈ, ઠાસરા, સેવાલિયા, ઉમરેઠ, સહિત આસપાસના તમામ વિસ્તારોમાંથી મોટી સંખ્યામાં ભક્તો ભગવાનના જન્મની ઉજવણી કરવા પહોંચી ગયા હતા.ભગવાનના જન્મ સમયે ભાવવિભોર બનેલા ભક્તો નાચતા ગાતા ભગવાનના ભજનો સાથે રમઝટ બોલાવતા જોવા મળતા હતા.ભગવાન કૃષ્ણની ભક્તિમાં લીન બનેલા ભક્તો પોતાનામાંથી પર બનીને સંપુર્ણ ભક્તિમય બનીને જાણે કે પ્રભુમય બની ગયા હોય તેવા દ્રશ્યો જોવા મળતા હતા.ડાકોર મંદિરમાં જન્મોત્સવ અગાઉ બંધ કરવામાં આવેલી લાઈટો ડાકોર સહિત બારના ટકોરે વિજળીના કડાકા અને લાઈટીંગ સાથે કૃષ્ણજન્મની ઝાંખી ઉભી કરતી થીમે તમામ દર્શનાર્થીઓમાં ઉત્સુકતા વધારી દીધી હતી.